Document ID: 31990R2780

NEUVOSTON ASETUS (ETY) N:o 2780/90,
annettu 24 päivänä syyskuuta 1990,
humala-alan yhteisestä markkinajärjestelystä annetun asetuksen (ETY) N:o 1696/71 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
asetuksen (ETY) N:o 1696/71(3), sellaisena kuin se on viimeksi muutettuna asetuksella (ETY) N:o 3808/89(4), 12 artiklassa ei säädetä mahdollisuudesta myöntää tukea koekantojen viljelyyn,
humala-alalla on olennaista voida jatkuvasti kehittää uusia lajikkeita; tutkimusasemien koekantojen testaukseen käytettävät viljelyalat ovat rajoitettuja erityisesti näiden kantojen jalostuksen myöhemmässä vaiheessa; on suotavaa, että koetulokset saataisiin suuremmasta aineistosta,
suurempi tutkimusaineisto saataisiin, jos viljelijöiden peltoja käytettäisiin koekantojen viljelyyn näiden jalostuksen loppuvaiheessa; tällainen toimenpide ei ainoastaan antaisi tutkimuslaitoksille arvokkaita koetuloksia, vaan se antaisi myös alustavan palautteen siitä, minkälaisen vastaanoton koekannat saisivat markkinoilla,
niitä tuottajia, jotka ovat omilla maillaan valmiita yhteistyöhön tutkimuslaitosten kanssa, ei saisi rangaista kyseistä viljelyalaa varten myönnettävän tuotantotuen menetyksellä, ja
olisi rajoitettava sekä aikaa että kokonaisviljelyalaa, jona tuotantotukea voidaan myöntää jäsenvaltiolle koekantojen viljelyyn,
ON ANTANUT TÄMÄN ASETUKSEN:
1 artikla
Lisätään asetukseen (ETY) N:o 1696/71 artikla seuraavasti:
"12 a artikla
Rajoittamatta 12 artiklan 3 kohdan soveltamista tukea voidaan myöntää enintään viideksi vuodeksi myös sellaisten koekantojen tuotantoon, jotka kuuluvat jalostuksen myöhempään vaiheeseen, jos tuottaja viljelee näitä lajikkeita tutkimusaseman valvonnassa.
Tuen suuruus vahvistetaan 12 artiklan 7 kohdassa tarkoitetun menettelyn mukaisesti, ja se ei saa olla missään tapauksessa suurempi kuin ryhmälle 3 "muut" vahvistettu tuki.
Tukea myönnetään sellaista viljelyalaa varten, joka ei saa olla suurempi kuin yksi prosentti jäsenvaltion humalan kokonaisviljelyalasta. Jos yksi prosentti jäsenvaltion humalan kokonaisviljelyalasta on vähemmän kuin 10 hehtaaria, tukea myönnetään jäsenvaltiolle enintään 10 hehtaarille.
Yksityiskohtaiset säännöt tämän artiklan soveltamisesta annetaan 20 artiklassa vahvistetun menettelyn mukaisesti."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä syyskuuta 1990.

Labels: 17
6